Bid vir Danny Titus, vra familie ná hy in koma verval | Netwerk24
Deur Ischke van Eeden 01 Augustus 2020 13:15
Die familie van dr. Danny Titus (63), voormalige direkteur van kultuur van die ATKV, vra vir gebede nadat hy vroeër vandeesweek 'n oogoperasie ondergaan en komplikasies ingetree het.
Volgens sy dogter, Dalene Titus, was hy Dinsdag onder die mes om 'n katarak en bloeding te verwyder.
"In die herstelkamer het sy hart opgehou klop en kardiopulmonêre resussitasie is toegepas," sê sy.
Titus is sedertdien in 'n koma in die waakeenheid,
"Dit is 'n baie moeilike tyd. Hou my pa asseblief in jul gebede," sê Dalene.
"Ons kan hom tans ook nie besoek nie weens die Covid-19-pandemie, so ons glo dat God daar sal wees terwyl ons nie kan nie," sê Dalene.
Titus het einde Mei ná 12 jaar by die ATKV afgetree. Sy tyd by dié organisasie was 'n hoogtepunt in sy deurlugtige loopbaan, waarin hy onder meer poste by die Verenigde Nasies (VN) en die Suid-Afrikaanse Menseregtekommissie beklee het.
Titus is voorsitter van die DAK Netwerk, 'n organisasie wat hom beywer vir die ontwikkeling van en navorsing oor voorheen benadeelde Afrikaanse gemeenskappe.
Hy het sy BA LLB in 1982 aan die Universiteit van Wes-Kaapland verwerf en is in 1983 toegelaat as advokaat van die hooggeregshof van Suid-Afrika.
Titus het as staatsaanklaer by die departement van justisie gewerk en in 1987 die land verlaat om aan die Universiteit van Leiden in Nederland verder te studeer.
Hy het 'n meestersgraad en doktorsgraad in die regte in die buiteland verwerf en in 1993 teruggekeer na Suid-Afrika.